Shavkat Mirziyoyev 18-mart kuni sog‘liqni saqlash xodimlari bilan ochiq muloqot o‘tkazadi

Shavkat Mirziyoyev 18-mart kuni sog‘liqni saqlash sohasi vakillari bilan ochiq muloqot o‘tkazadi. Bu haqda prezident matbuot kotibi Sherzod Asadov xabar qildi.
Qayd etilishicha, unda sohani yanada rivojlantirish, tizimli muammolarni bartaraf etish chora-tadbirlari muhokama qilinadi. Tibbiyot xodimlarining takliflari eshitiladi.
Ochiq muloqotga tayyorgarlik doirasida tibbiyot xodimlari va aholidan 25 mingdan ortiq murojaat va takliflar kelib tushgan. Ular tahlil qilinib, sog‘liqni saqlash tizimini yangi bosqichga olib chiqish va xalqqa tibbiy xizmat ko‘rsatish samaradorligi va sifatini oshirishga qaratilgan keng ko‘lamli chora-tadbirlar ishlab chiqilgan.
Uchrashuvda sohaning barcha bo‘g‘inlaridan 10 ming nafardan ziyod xodim ishtirok etishi kutilmoqda.
Eslatib o‘tamiz, 2021-yilning 20-avgust kuni Toshkent shahridagi O‘zbekiston xalqaro anjumanlar saroyida Prezident Shavkat Mirziyoyevning tadbirkorlar bilan ochiq muloqoti bo‘lib o‘tgandi. Bunday shakldagi uchrashuv ilk bor o‘tkazilgan va unda jami o‘n mingga yaqin tadbirkor ishtirok etgan.
Noyabr oyida Sog‘liqni saqlash vazirligi Shavkat Mirziyoyev olimlar, shifokorlar, farmatsevtlar, hamshiralar va tizim xodimlari bilan ochiq muloqot o‘tkazishini ma’lum qildi. Vazirlik tibbiyot sohasini rivojlantirish, mavjud muammo va kamchiliklarni kamchiliklarni ijobiy hal qilish maqsadida maxsus Call-markazni ishga tushirdi. Murojaatlarning aksariyati Call-markazga biriktirilgan mutasaddilar tomonidan hal qilinib, bir qismi olimlar, shifokorlar, farmatsevtlar, hamshiralar va tizim xodimlari bilan bo‘ladigan ochiq muloqotda prezidentga to‘g‘ridan-to‘g‘ri yetkazilishi aytilgandi.